སྟོན་དུས་དཔོན་གཡོག་ཉུང་ཤས་བཅས་རྫ་སེར་ཤུལ་དུ་དཔལ་དགེ་སྤྲུལ་སྐུ་རིན་པོ་ཆེ་མཇལ་བར་ཕེབས་ཏེ་རྫ་ཁོག་ཏུ་ཆོས་རྗེ་མཆོག་སྤྲུལ་ངག་དབང་ཆོས་འཕེལ་བསྟན་པའི་རྒྱལ་མཚན་སོགས་ཀྱིས་གསོལ་བ་བཏབ་བཞིན་འདུ་ཁང་དུ་ཐོག་མར་ལམ་རིམ་ཆེན་མོའི་དབུ་ནས་ལྡེབ་གསུམ་ཙམ་གྱི་ལུང་ཐུགས་ཐོག་ནས་གནང་རྗེས་ཚེ་དཔག་མེད་ལྷ་དགུའི་དབང་ཆེན། གྲུབ་རྒྱལ་ལུགས་ཀྱི་རྗེས་གནང༌། ཡུལ་གྲོང་སྤྱིར་ཚེ་དབང༌། རྡོར་སེམས་དང་སྤྱན་རས་གཟིགས་ཀྱི་རྗེས་གནང་བཅས་ཐུགས་དགྱེས་བ་ཆེན་པོས་སྩལ། རིམ་གྱིས་རྫ་ཁོག སྟོང་ཟར་སོགས་བརྒྱུད་དེ་བྱ་བྲལ་ལྔ་རིག་པ་ཆེན་པོ་ཨོ་རྒྱན་འཇིགས་མེད་ཆོས་ཀྱི་དབང་པོའི་སྐུ་མདུན་དུ་ཕྱག་ཕེབས། ཉིན་གསུམ་གྱི་བར་རྗེ་ཉིད་གཅིག་པུ་སྒྲུབ་ཁང་དུ་བྱོན་ནས་གསང་བ་བསམ་གྱིས་མི་ཁྱབ་པའི་གསུང་མོལ་དང༌། ཕན་ཚུན་ཆོས་འབྲེལ་གནང་བ་སོགས་ངོ་མཚར་བའི་རྣམ་པར་ཐར་པ་བརྗོད་ལས་འདས། རྫ་སྟོད་གླིང་རུ་དགོན་ཞག་གཅིག་བཞུགས་ཏེ་འདོད་ཆོས་ཅི་རིགས་པ་གནང༌། རྫ་ཁོག་རཱ་ལ་ལྟག་འོག་སོ་སོར་ཁྱིམ་ཕེབས་དང་ཟབ་རྒྱས་གསུང་གི་བདུད་རྩི་ལྷུག་པར་ཕབ།